KOMMISSIONENS FORORDNING (EF) Nr. 2722/95 af 24. november 1995 om de særlige betingelser for ydelse af støtte til privat oplagring inden for svinekødssektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 4, stk. 6, og artikel 5, stk. 4, og

ud fra følgende betragtninger:

Der kan træffes interventionsforanstaltninger inden for svinekødssektoren, såfremt gennemsnitsprisen for slagtede svin på Fællesskabets repræsentative markeder er mindre end 103 % af basisprisen, og det kan forventes, at den holder sig under dette niveau;

markedssituationen har været præget af en klar prisnedgang, således at niveauet allerede er lavere end det førnævnte; det kan forventes, at denne situation vedvarer som følge af den sæsonbetingede og cykliske udvikling;

det er nødvendigt at træffe interventionsforanstaltninger; disse foranstaltninger kan begrænses til ydelse af støtte til privat oplagring;

i medfør af artikel 3 i Rådets forordning (EØF) nr. 2763/75 (3) kan der ske en afkortning eller forlængelse af oplagringsperioden; der bør derfor foruden støttebeløb for en fastlagt oplagringsperiode fastsættes tillæg og fradrag i tilfælde af forlængelse eller afkortning af denne periode;

for at lette den administration og kontrol, der er forbundet med indgåelse af kontrakterne, forekommer det hensigtsmæssigt at fastsætte minimumsmængder;

sikkerhedsstillelsen bør være af en sådan størrelse, at den forpligter lagerholderen til at indfri sine forpligtelser i henhold til kontrakten;

for at tilsikre en ligelig behandling af alle varer uafhængig af deres bestemmelsessted skal de bestemmelser ændres, som tillader førtidig udlagring, fastsat i Kommissionens forordning (EØF) nr. 3444/90, artikel 9, stk. 4 (4), ændret ved forordning (EF) nr. 3533/93 (5);

Forvaltningskomitéen for Svinekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Fra den 27. november 1995 kan ansøgninger om støtte til privat oplagring fremsendes i overensstemmelse med bestemmelserne i forordning (EØF) nr. 3444/90. Listen over de produkter, for hvilke støtten kan ydes, og de herfor gældende beløb, er fastsat i bilaget.

2. Hvis varigheden af oplagringen forlænges eller afkortes, tilpasses støttebeløbet tilsvarende. Tillægsbeløbene eller fradragsbeløbene pr. måned og pr. dag er fastsat i bilagets kolonne 5 og 6.

Artikel 2

Minimumsmængderne pr. kontrakt og pr. produkt er følgende:

a) 10 tons for udbenede produkter

b) 15 tons for alle andre produkter.

Artikel 3

Sikkerhedsstillelsen er på 20 % af de støttebeløb, der er fastsat i bilaget.

Artikel 4

Kontrahenten kan ikke udtage hele eller en del af den mængde af varer, for hvilke der er afsluttet kontrakt under de betingelser, der er fastsat i artikel 9, stk. 4, i forordning (EØF) nr. 3444/90.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. november 1995.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 1.

(2) EFT nr. L 349 af 31. 12. 1994, s. 105.

(3) EFT nr. L 282 af 1. 11. 1975, s. 19.

(4) EFT nr. L 333 af 30. 11. 1990, s. 22.

(5) EFT nr. L 321 af 23. 12. 1993, s. 9.

BILAG

>TABELPOSITION>